วิเคราะห์กลุ่มสื่อสารหลังผ่านประมูล 4GINTUCH ไม่สะเทือน ยังปันผลสูง 5-6%
โบรกฯวิเคราะห์กลยุทธ์การลงทุนหุ้นในกลุ่มที่เกียวข้องกับการประมูล 4G ที่ผ่านมา
13 พ.ย. 2558

บล.ดีบีเอส วิคเคอร์ส (ประเทศไทย) ระบุในบทวิเคราะห์ (13 พ.ย.) ว่า ประมูล 4G คลื่น 1800 MHz สิ้นสุดแล้ว โดยค่าย TRUE ชนะการประมูลชุดที่ 1 ที่ราคา 39,792 ล้านบาท และค่าย ADVANC ชนะชุดที่ 2 ราคา 40,986 ล้านบาท รวมมูลค่าทั้ง 2 ใบอนุญาตอยู่สูงถึง 80,778 ล้านบาท (มากกว่าที่คาดการณ์ไว้อย่างมีนัยสำคัญ) โดยใบอนุญาตมีอายุ 18 ปี
สำหรับ JAS และ DTAC ประมูลสู้ราคาสุดท้ายที่ 38,996 ล้านบาท และ 17,504 ล้านบาท จึงไม่ได้ใบอนุญาตไป หลังจากนี้กทค.จะประชุมในวันที่ 17 พ.ย.เพื่อรับรองผลประมูลอย่างเป็นทางการและให้ผู้ชนะประมูลชำระเงิน 50% ภายใน 90 วันหลังรับรองผล
 
ความเห็นเชิงกลยุทธ์: ผลจากราคาใบอนุญาตสูงเกินคาดดังข้างต้น ทำให้นักลงทุนเทขายหุ้น ADVANC และ TRUE ออกมาในช่วง 2 วันที่ผ่านมาเพราะมองว่าต้นทุนค่าใบอนุญาตที่สูงทำให้กำไรจาก 4G จะน้อยลง และนักวิเคราะห์ DBS ปรับลดราคาพื้นฐานของ ADVANC ลง 6 บาท เป็น 224 บาท/หุ้น และให้คำแนะนำถือ ส่วน TRUE ยังไม่ได้วิเคราะห์ในทางปัจจัยพื้นฐานจึงเป็น Not Rated
ด้าน INTUCH ณ ระดับราคาปิดของ ADVANC ที่ 211 บาทและ THCOM 29.50 บาท พบว่า INTUCH จะมี Market NAV เท่ากับ 83 บาท /หุ้น ส่วน NAV ของ INTUCH ที่คำนวณจากราคาตามปัจจัยพื้นฐานของหุ้น ADVANC และ THCOM พบว่ามี Target NAV อยู่ที่ 90 บาท/หุ้น โดยประเมิน Dividend Yield ของ INTUCH ไว้ที่ 5.5-6.0% ต่อปี ณ ราคาหุ้น INTUCH ปัจจุบันที่ 69 บาท จึงยังคงคำแนะนำซื้อ